Elsenaar, Mans gaan bekoor met orrelspel | Netwerk24
Deur Elretha Britz 12 Februarie 2019 16:00
Die orreliste Jan Elsenaar en Martin Mans beloof ’n fees van orrelspel, veral improvisasies, op ’n blitstoer na vyf dorpe.
Elsenaar is in Nederland gebore, maar woon sedert 1985 in die Vrystaat. Mans woon steeds in Nederland, hoewel sy vol program van 250 konserte per jaar meebring dat hy meer in die buiteland is as tuis.
Elsenaar verdeel sy tyd tussen optredes en orrelbou waarvoor hy in 1989 gekwalifiseer het. Kort daarna het hy sy eie onderneming begin wat verantwoordelik is vir die instandhouding van meer as 200 pyporrels in Suid-Afrika. Elsenaar bou ook meganiese pyporrels.
Die publiek is gaande oor Elsenaar se uitvoerings van Suid-Afrikaanse volksmusiek, maar op die konserttoer is improvisasies van Psalms, die lied “Op berge en in dale”, en variasies op musiek van Saint-Saëns onder meer te hoor.
Mans was sewe jaar oud toe hy sy eerste orrelles ontvang het en op 12 is hy as die orrelis op sy geboortedorp Melissant op die Suid-Hollandse eiland Goeree-Overflakkee aangestel.
Benewens orrel het hy ook koorleiding studeer en is daarna as die orrelis van die De Breepleinkerk in Rotterdam aangestel.
Sy loopbaan as uitvoerende solis het egter ’n lewe van sy eie aangeneem terwyl hy ook ’n verbysterende aantal kore afgerig het. Dit sluit ’n mannekoor in Kanada in waarvoor hy ’n paar keer per jaar na Ontario reis.
Hy tree gereeld vir radio en televisie op en pak voortdurend nuwe projekte aan.
Op Mans se program is Psalms, geestelike liedere soos “Ruwe storme” en “Amazing Grace”, asook temas van Suid-Afrikaanse werke en dié van bekende komponiste.
Buiten vir Bloemfontein is die kaartjies by die verskillende kerkkantore te kry, waarvan die telefoonnommers verstrek word.
* 12 Februarie om 19:00: NG kerk Newton, Kimberley. Bespreek by 053 832 2511.
* 13 Februarie om 19:30: Odeion-teater, Universiteit van die Vrystaat, Bloemfontein. Die kaartjies kos R100 by Marianne Elsenaar, 076 241 0216, of Jackie Elsenaar, 072 226 0236.
* 14 Februarie om 18:30: NG kerk Kroonstad-Oos (met Isabel Kruger). Bespreek by 056 212 1633.
* 15 Februarie om 18:30: NG kerk Greylingstad. Bespreek by 017 778 0612.
* 16 Februarie om 18:00: NG kerk Bethlehem-Panorama. Bespreek by 058 303 4593.
Meer oor: Vrystaat | Musiek